Penganggur didenda RM1,000 langgar PKP
SIMANGGANG: Seorang penganggur
semalam dijatuhkan hukuman denda RM1,000 atau dua bulan penjara oleh Mahkamah
Majistret di sini selepas mengaku bersalah ingkar mematuhi Perintah Kawalan
Pergerakan (PKP) bagi membendung penularan Covid-19. Vincent Chua Ah Peng, 39,
membuat pengakuan bersalah itu selepas pertuduhan dibacakan oleh jurubahasa di
hadapan Majistret Maris Agan. Tertuduh didakwa mengikut
Peraturan 7(1) Peraturan-Peraturan Pencegahan dan Pengawalan Penyakit
Berjangkit (Langkah-Langkah Di Dalam Kawasan Tempatan Jangkitan) 2020, pada
sekatan jalan raya Ops Covid-19 di Pekan Lubok Antu. Vincent Chua yang tidak
diwakili peguam didakwa melakukan kesalahan itu pada jam 10.30 malam, 28 Mac
(Sabtu) lalu. Tertuduh yang merayu
diringankan hukuman memberitahu mahkamah, dia merupakan ketua keluarga yang
masih menyara ibu dan ahli keluarganya yang lain di Kampung Kutai, Lubok Antu. Bagaimanapun, Timbalan Pendakwa
Raya Muhammad Asri memohon mahkamah mengenakan hukuman setimpal kerana tindakan
tertuduh yang tidak mematuhi arahan PKP itu boleh mengancam ketenteraman dan
keselamatan orang awam. Maris menjatuhkan hukuman denda
maksimum RM1,000 terhadap tertuduh dan memerintahkan tertuduh dipenjara dua
bulan jika gagal membayar denda berkenaan. Vincent Chua menjadi individu
pertama di Bahagian Sri Aman yang disabitkan kesalahan melanggar arahan PKP
semenjak ia mula dikuatkuasakan pada 18 Mac lepas. 
See author's posts
